b'\n_START_ARTICLE_\nInternetin\xc4\x97 vaizdo kamera\n_START_PARAGRAPH_\nInternetin\xc4\x97 vaizdo kamera \xe2\x80\x93 vaizdo ar fotokamera, da\xc5\xbeniausiai jungiama prie kompiuterio per USB jungt\xc4\xaf ir interneto pagalba leid\xc5\xbeianti realiu laiku perteikti vaizd\xc4\x85. Papras\xc4\x8diausios tokios kameros naudoja CMOS tipo matric\xc4\x85. D\xc4\x97l ma\xc5\xbeos rezoliucijos (352x288) tokios kameros i\xc5\xa1populiar\xc4\x97jo tarp ma\xc5\xbe\xc4\x85 interneto greit\xc4\xaf turin\xc4\x8di\xc5\xb3 vartotoj\xc5\xb3. Did\xc4\x97jant interneto spartai, paskutiniaisiais metais vis da\xc5\xbeniau gaminamos didesn\xc4\x97s (640x480) rezoliucij\xc5\xb3 kameros._NEWLINE_Kameros pla\xc4\x8diai naudojamos ICQ, Skype, MSN bei kitose pokalbi\xc5\xb3 programose.\n_START_SECTION_\nIstorija\n_START_PARAGRAPH_\n1991 m. pirma tokia kamera pasirod\xc4\x97 Kembrid\xc5\xbeo universitete pavadinimu \xe2\x80\x9eCoffeeCam\xe2\x80\x9c. Ji buvo i\xc5\xa1jungta 2001 m. rugpj\xc5\xab\xc4\x8dio 22 d. Paskutinis i\xc5\xa1saugotas vaizdas vis dar pasiekiamas tinklalapyje CoffeeCam. _NEWLINE_Seniausia vis dar veikianti internetin\xc4\x97 vaizdo kamera laikoma \xe2\x80\x9eFogCam\xe2\x80\x9c San Francisko universitete, kuri veikia nuo 1994 m. _NEWLINE_Neseniai, Apple ir kiti technin\xc4\x97s \xc4\xafrangos gamintojai kameras prad\xc4\x97jo montuoti tiesiog \xc4\xaf kompiuterius, tod\xc4\x97l nebereikia papildomai naudoti USB ar Firewire jungtis.'